Werkers soek ná Brits-man se moordArgieffoto: SAPD/Facebook Kol. Sabata Mokgwabone, woordvoerder van die polisie, het gesê die 68-jarige man is vermoedelik tydens ŉ huisbraak vermoor. Daar was ooglopende beserings aan sy liggaam en sy hande was met skoenveters vasgemaak, het hy gesê. Hy kon nie onmiddellik die oorledene se naam bekendmaak nie. Mokgwabone het gesê die oorsaak van die man se dood sal met ŉ nadoodse ondersoek bepaal word. “Van die slagoffer se besittings insluitend sy selfoon en ŉ kluis met ŉ vuurwapen daarin word uit die huis vermis. Die man se Nissan NP200-bakkie was ook vermis, maar is later verlate in die Letlhabile-nedersetting gevind met waatlemoene agterop,” het hy gesê. Volgens Mokgwabone is die man die laaste keer saam met twee van sy werknemers gesien, maar die werknemers is sedertdien soek. Hy kon nie bevestig watter soort werk hulle vir die man verrig het nie. ŉ Saak van moord en huisroof word ondersoek en niemand is nog in hegtenis geneem nie. Enigiemand wat die polisie kan bystaan met meer inligting word gevra om sers. Leonard Thoboka by 071 674 8763 te skakel.